ໃນລະຫວ່າງວັນທີ 29-30 ສິງຫາ 2022 ຢູ່ທີ່ບໍ່ນໍ້າຮ້ອນ ບ້ານນໍ້າຮົ່ມ ເມືອງຄໍາ ແຂວງຊຽງຂວາງ ສະພາປະຊາຊົນແຂວງໄດ້ເປີດກອງປະຊຸມ ຝຶກອົບຮົມວຽກງານ ຕິດຕາມກວດກາການຈັດຕັ້ງປະຕິບັດແຜນງົບປະມານ, ແຜນພັດທະນາເສດຖະກິດ-ສັງຄົມ, ການພິຈາລະນາບັນຫາສຳຄັນພື້ນຖານຂອງຖິ່ນ, ທັກສະໃນການສ້າງນິຕິກຳລຸ່ມກົດໝາຍ, ທັກສະໃນການປະກອບຄຳເຫັນ-ຊັກຖາມໃນກອງປະຊຸມ ໃຫ້ສະມາຊິກສະພາແຫ່ງຊາດປະຈຳເຂດເລືອກຕັ້ງທີ 9, ສະມາຊິກສະພາປະຊາຊົນແຂວງ ແລະ ພະນັກງານສະພາປະຊາຊົນແຂວງ ໂດຍການເປັນປະທານຂອງທ່ານ ວຽງໄຊ ສີວິໄລ ກໍາມະການພັກແຂວງ ຮອງປະທານສະພາປະຊາຊົນແຂວງ, ມີບັນດາທ່ານຄະນະສະມາຊິກສະພາແຫ່ງຊາດ ປະຈໍາເຂດເລືອກຕັ້ງທີ 9, ສະມາຊິກສະພາປະຊາຊົນແຂວງປະຈໍາເຂດເລືອກຕັ້ງເມືອງທັງ 7 ເມືອງ, ວິທະຍາກອນທີ່ມາຈາກສະພາແຫ່ງຊາດ, ວິທະຍາກອນທີ່ມາຈາກກະຊວງຍຸຕິທໍາ, ພະນັກງານສະພາປະຊາຊົນແຂວງ ແລະ ພະນັກງານຊ່ວຍວຽກບັນດາເມືອງເຂົ້າຮ່ວມ.
ເພື່ອສ້າງຂີດຄວາມສາມາດໃຫ້ສະມາຊິກສະພາແຫ່ງຊາດປະຈໍາເຂດເລືອກຕັ້ງທີ 9 ແລະສະມາຊິກສະພາປະຊາຊົນແຂວງ ແລະພະນັກງານສະພາປະຊາຊົນແຂວງ ໃນວຽກງານກວດກາການຈັດຕັ້ງປະຕິບັດແຜນງົບປະມານ, ແຜນພັດທະນາເສດຖະກິດ-ສັງຄົມ, ການພິຈາລະນາບັນຫາສໍາຄັນພຶ້ນຖານຂອງຊາດ ແລະ ຂອງທ້ອງຖິ່ນ, ຮູ້ຈັກວິເຄາະ, ວິໄຈບັນຫາຕ່າງໆໃນການສ້າງນິຕິກໍາລຸ່ມກົດໝາຍ ແລະ ເພື່ອເປັນການເພີ່ມທັກສະໃນການລົງພົບປະຜູ້ມີສິດເລືອກຕັ້ງ ແລະ ທັກສະໃນການປະກອບຄໍາເຫັນ-ຊັກຖາມໃນກອງປະຊຸມ ເນື້ອໃນເອກະສານທີ່ນໍາມາຝຶກອົບຮົມໃນຄັ້ງນີ້ມີການຕິດຕາມກວດກາການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ແຜນງົບປະມານ, ທັກສະໃນການລົງພົບປະຜູ້ມີສິດເລືອກຕັ້ງ, ທັກສະໃນການປະກອບຄຳເຫັນ ແລະ ຊັກຖາມໃນກອງປະຊຸມ, ການຄົ້ນຄວ້າ, ສະໜອງຂໍ້ມູນ, ການພິຈາລະນາບັນຫາສໍາຄັນພຶ້ນຖານຂອງຊາດ ແລະ ຂອງທ້ອງຖິ່ນ, ຄວາມຮູ້ພື້ນຖານ ແລະ ຫຼັກການໃນການສ້າງນິຕິກໍາໃຕ້ກົດໝາຍ ໃນທີ່ປະຊຸມບັນດາຜູ້ແທນກອງປະຊຸມໄດ້ຜັດປ່ຽນກັນແລກປ່ຽນສົນທະນາເຊິ່ງກັນ ແລະ ກັນ ໃນການຈັດຕັ້ງປະຕິບັດວຽກງານຕົວຈິງ ເປັນຕົ້ນແມ່ນ ການພິຈາລະນາບັນຫາສໍາຄັນພື້ນຖານຂອງທ້ອງຖິ່ນ, ການຈັດຕັ້ງປະຕິບັດແຜນງົບປະມານ, ແຜນພັດທະນາເສດຖະກິດ-ສັງຄົມ, ການສ້າງນິກໍາໃຕ້ກົດໝາຍ ແລະ ອື່ນໆ. ກອງປະຊຸມຝຶກອົບຮົມໃນຄັ້ງນີ້ ແມ່ນໄດ້ຮັບການສະໜັບສະໜູນໂດຍແຜນງານມີສ່ວນຮ່ວມຂອງປະຊາຊົນ ຕໍ່ວຽກງານການປົກຄອງທີ່ດີ ແລະ ການສ້າງລັດທີ່ປົກຄອງດ້ວຍກົດໝາຍ (ແຜນງານເຊກາ).
ໃນຕອນທ້າຍຂອງກອງປະຊຸມ ທ່ານ ວຽງໄຊ ສີວິໄລ ໄດ້ ຮຽກຮ້ອງໃຫ້ສະມາຊິກສະພາແຫ່ງຊາດປະຈຳເຂດເລືອກຕັ້ງທີ 9, ສະມາຊິກສະພາປະຊາຊົນແຂວງ, ພະນັກງານ-ລັດຖະກອນ ສະພາປະຊາຊົນແຂວງ ແລະ ພະນັກງານຊ່ວຍວຽກຄະນະສະມາຊິກສະພາປະຊາຊົນແຂວງ ປະຈຳເຂດເລືອກຕັ້ງເມືອງຈົ່ງພ້ອມກັນນໍາເອົາບົດຮຽນທີ່ໄດ້ຮຽນມານີ້ໄປຈັດຕັ້ງປະຕິບັດໃນໜ້າທີ່ວຽກງານໃຫ້ມີຜົນສໍາເລັດເປັນຢ່າງດີ.
ສະພາປະຊາຊົນແຂວງຊຽງຂວາງ
ຂາວໂດຍ: ນາງ ສຸກສະຫວັນ ອິນທະແສງ